Храм быў вырашаны ў стылі барока, уяўляў сабой 2-вежавую псеўдабазіліку, пакрытую дахоўкай з дзвюма пакрытымі бляхай купаламі вежаў. Унутраная прастора была падзелена 4 слупамі, якiя неслi крыжовыя скляпеннi, на 3 навы. Прэзбiтэрый фланкавалi з абодвух бакоў дзве закрыстыi, адна з якiх была двухпавярховай. У інтэреры было ўстаноўлена 5 алтароў. Вельмі шанаваўся абраз Панна Марыя Гайнаўская. Срэбны крыж італьянскай работы пачатку XVI стагоддзя, падараваны касцёлу Жыгімонтам І Старым, захоўваўся ў зборы Тышкевічаў у Лагойскім палацы.